Карціна Віктара Крука “Адкрыццё пленэру ў Лужках” акунае нас у залаты жнівеньскі дзень, у кола аднадумцаў, што сабраліся з нагоды культурнага свята. Нягледзячы, здавалася б, на рэалістычнасць твора, мастак выходзіць за межы апісальніцтва і выражае стан сучаснага культурнага раю, дзе твары прасветленыя, а еднасць памкненняў не абмяжоўвае асабістую прастору кожнага. Так пачуццё вечнага вяртаецца да людзей — насуперак усім трывогам сучаснасці і катаклізмам мінулага.